cyanic-selkie/wikianc huggingface dataset:
Πανιώνιος (καλαθοσφαίριση γυναικών)
Αγωνιστική Περίοδος 2006-07
Κορυφαίες σκόρερ αναδείχθηκαν η Αμερικανίδα Μπούσερ-Περπέρογλου (418 πόντοι σε 24 αγώνες, 17,42 κατά μ.ό.), η Ρωσοελληνίδα Σαμορούκοβα (390 πόντοι σε 26 αγώνες, 15,00 κατά μ.ό.) και η Ελληνίδα Δελή (379 πόντοι σε 26 αγώνες, 14,58 κατά μ.ό.). Η Μπούσερ-Περπέρογλου είχε επίσης την τρίτη καλύτερη επίδοση στο σύνολο των ομάδων σε ό,τι αφορά τις ασίστ (101 σε 24 αγώνες, 4,21 κατά μ.ό.) και την πρώτη καλύτερη σε ό,τι αφορά τα κλεψίματα (72 σε 24 αγώνες, 3,00 κατά μ.ό.). Με τη σειρά της η Ρούσσου είχε την τρίτη καλύτερη επίδοση στα κοψίματα (22 σε 26 αγώνες, 0,85 κατά μ.ό.).
Αξιόλογη ήταν η πορεία των «Κυανέρυθρων» και στο Κύπελλο Ελλάδος, στις αρχικές φάσεις του οποίου ξεπέρασαν με επιτυχία τα εμπόδια που τους έθεσαν διαδοχικά ο Άρης Θεσσαλονίκης (35-84 εκτός έδρας), ο - ανερχόμενος τότε - Αθηναϊκός (69-71 έκτος έδρας) και ο Απόλλων Πτολεμαΐδας (74-66 εντός έδρας). Με τον τρόπο αυτό πέρασαν επιτυχώς στη διοργάνωση του Final-4 που διεξήχθη στο Βόλο, στις 24 και 25 Φεβρουαρίου 2007. Στα ημιτελικά σταμάτησε το νικηφόρο τους σερί κατόπιν ήττας από την Καστοριά του Γιάννη Δημητριάδη με σκορ 85-60 κι έτσι έχασαν την ευκαιρία να αγωνιστούν για πρώτη φορά σε Μεγάλο Τελικό της διοργάνωσης. Περιορίστηκαν στο Μικρό Τελικό όπου επίσης ηττήθηκαν με σκορ 73-70 από την ομάδα της Siemens, προπονητής της οποίας ήταν ο Σωτήρης Κοκκινόπουλος.
Αγωνιστική Περίοδος 2007-08
Το Μάιο του 2007 το Μαρίνο διαδέχθηκε ο πρώην καλαθοσφαιριστής Τάκης Κορωναίος, ο οποίος στη διάρκεια της αθλητικής του καριέρας είχε φορέσει και τη φανέλλα των νεοσμυρνιωτών.
Στο θεσμό του Κυπέλλου Ελλάδος ο σύλλογος είχε λιγότερο επιτυχημένη πορεία σε σχέση την προηγούμενη χρονιά, λαμβάνοντας μέρος σε δύο μόνο αγώνες. Στον πρώτο επικράτησε στη Θεσσαλονίκη επί του Απόλλωνα Καλαμαριάς με σκορ 72-78, ενώ στο δεύτερο, που διεξήχθη στα πλαίσια της Γ' Φάσης, ηττήθηκε εκτός έδρας με σκορ 64-61 από τη Siemens, με αποτέλεσμα να μην προχωρήσει παραπέρα.
O tempora o mores
Κατηγορία:Φράσεις Κατηγορία:Λατινικές φράσεις
Πανιώνιος (καλαθοσφαίριση γυναικών)
Αγωνιστική Περίοδος 2008-09
Τον Ιούνιο του 2008 την τεχνική ηγεσία τόσο του γυναικείου τμήματος όσο και των υποδομών ανέλαβε ο Γιώργος Τσεμπέρης. Ωστόσο, από την 11η αγωνιστική και μετά παρέδωσε τη σκυτάλη στον Ανδρέα Ζιάκα.
Για δεύτερο συνεχόμενο φθινόπωρο ο Πανιώνιος συμμετείχε στο EuroCup, φτάνοντας στο ίδιο σημείο, αν και με χειρότερο απολογισμό (4 νίκες και 6 ήττες). Αναλυτικότερα, στη «Φάση των Ομίλων» ξεπέρασε επιτυχώς το εμπόδιο της ισπανικής Σαν Χοσέ Λεόν (70-57 εκτός έδρας ήττα, 61-70 εντός έδρας ήττα), του Αθηναϊκού του Τζώρτζη Δικαιουλάκου (59-62 εντός έδρας ήττα, 73-56 εκτός έδρας ήττα) και της κροατικής Ραγούζα Ντουμπρόβνικ (62-66 εκτός έδρας νίκη, 86-70 εντός έδρας νίκη). Στη «Φάση των 32» αντιμετώπισε αποτελεσματικά δύο φορές την ουγγρική Σεβιέπ-Στζέγκεντ (53-52 εντός έδρας νίκη, 56-64 εκτός έδρας νίκη). Στη συνέχεια ο κύκλος του στο θεσμό (και στην Ευρώπη γενικότερα όπως αποδείχθηκε) έκλεισε όταν αποκλείστηκε στη «Φάση των 16» από μια έτερη ρωσική ομάδα, τη Ντιναμό Κουρσκ (53-64 εντός έδρας ήττα, 84-54 εκτός έδρας ήττα). Σε ό,τι αφορά το σκοράρισμα, οι αθλήτριες της ομάδας που ξεχώρισαν στο θεσμό ήταν η Αμερικανίδα Βανέσα Λόρι Νίρο (109 πόντοι σε 8 αγώνες, 13,6 κατά μ.ό.), η Ελληνίδα Πελαγία Παπαμιχαήλ (81 πόντοι σε 10 αγώνες, 8,1 κατά μ.ό.) και η Αμερικανίδα Σέρι Σαμ (79 πόντοι σε 5 αγώνες, 15,8 κατά μ.ό.).
Στο Πρωτάθλημα της Α1 Εθνικής, η περίοδος 2008-09 ήταν η πρώτη χρονιά αγωνιστικής κάμψης μετά από ένα χρονικό διάστημα μερικών ετών. Συγκεκριμένα ο σύλλογος δεν κατάφερε να σκαρφαλώσει υψηλότερα από την 8η θέση, έχοντας συγκεντρώσει 14 νίκες και 12 ήττες. Την ίδια συγκομιδή είχαν και οι σύλλογοι Απόλλων Πτολεμαΐδας και Δ.Α.Σ. Άνω Λιοσίων, οι οποίοι ωστόσο βρέθηκαν υψηλότερα στην τελική βαθμολογία λόγω των επόμενων κριτηρίων κατάταξης. Κορυφαίες σκόρερ της ομάδας στο Πρωτάθλημα τη χρονιά αυτή αναδείχθηκαν οι Ελληνίδες Πελαγία Παπαμιχαήλ (251 πόντοι σε 23 αγώνες, 10,91 κατά μ.ό.) και Κατερίνα Δελή (193 πόντοι σε 23 αγώνες, 8,39 κατά μ.ό.), καθώς και οι Αμερικανίδες Λίντσεϊ Ουίλσον (186 πόντοι σε 12 αγώνες, 15,50 κατά μ.ό.) και Τάισα Φλούκερ (148 πόντοι σε 11 αγώνες, 13,45 κατά μ.ό.).
Σε ότι αφορά το Κύπελλο Ελλάδος, ο Πανιώνιος επανέλαβε χονδρικά την επίδοση της προηγούμενης χρονιάς με μία νίκη και μία ήττα στο ενεργητικό του. Αρχικά απέκλεισε οριακά σε εκτός έδρα αγώνα την Α.Ε. Π.Α.Π. με σκορ 50-51, για να ηττηθεί με τη σειρά του και να αποκλειστεί από την ομάδα του Αθηναϊκού με σκορ 66-72.
Αγωνιστική Περίοδος 2009-10
Τον Ιούλιο του 2009 την τεχνική ηγεσία του Πανιωνίου ανέλαβε ο Γαβρίλος Καλογερόπουλος με συνεργάτες το Σταύρο Γκαρανέ και την καλαθοσφαιρίστρια Λία Γκουζίνη, η οποία είχε μόλις αποσυρθεί από την ενεργό δράση.
Στον πρώτο του αγώνα για το Κύπελλο Ελλάδος, στα πλαίσια της Β' Φάσης, ο Πανιώνιος δεν δυσκολεύτηκε απέναντι στη Νίκη Λευκάδας, την οποία και νίκησε στην έδρα της με σκορ 32-75. Οι νεοσμυρνιώτισσες δεν αγωνίστηκαν στη Γ' Φάση και πέρασαν απευθείας στη «Φάση των 8». Εκεί νίκησαν τις Εσπερίδες (οι οποίες είχαν κατακτήσει το Κύπελλο συνεχόμενα τα προηγούμενα τέσσερα χρόνια) εντός έδρας με σκορ 70-44. Ακολούθησε το Final-4 της διοργάνωσης το οποίο έλαβε χώρα στη Βέροια το διήμερο 17 και 18 Απριλίου 2010. Στους Ημιτελικούς ο Πανιώνιος ηττήθηκε με σκορ 58-66 από τη Φ.Ε.Α. του Κυριάκου Κοσμίδη  και τελικά κατετάγη 4ος εφόσον ηττήθηκε και στο Μικρό Τελικό της επόμενης ημέρας από τον Απόλλωνα Πτολεμαΐδας του Γιάννη Κούκου με σκορ 59-43.
Το Πρωτάθλημα Ελλάδος της περιόδου 2009-10 ξεκίνησε με τη συμμετοχή 14 συλλόγων, ωστόσο ολοκληρώθηκε ουσιαστικά με την πλήρη συμμετοχή 12 από αυτούς. Ο Πανιώνιος ολοκλήρωσε τις αγωνιστικές του υποχρεώσεις κάπου στα μέσα του τελικού βαθμολογικού πίνακα, στην 7η θέση, έχοντας απολογισμό 13 νίκες και 11 ήττες. Σαφώς, η θέση αυτή, παρόλο που δεν ήταν διάκριση, σήμαινε και τη χωρίς προβλήματα παραμονή του στην κατηγορία.
Το βάρος του σκοραρίσματος τη χρονιά αυτή σήκωσαν οι μη-Ελληνίδες αθλήτριες της ομάδας. Παραγωγικότερη στάθηκε η Αμερικανίδα Μεγκ Τίρνι (384 πόντοι σε 22 αγώνες, 17,45 κατά μ.ό.), ενώ ακολούθησαν η Αμερικανίδα Κάρι Κοχ (339 πόντοι σε 22 αγωνιστικές, 15,41 κατά μ.ό.) και η Αμερικανοβρετανίδα Κίμπερλι Μπάτλερ (304 πόντοι σε 22 αγωνιστικές, 13,82 κατά μ.ό.). Η Τίρνι ήταν επίσης η αθλήτρια του Πρωταθλήματος με τη δεύτερη καλύτερη επίδοση στα ριμπάουντ (230 σε 22 αγώνες, 10,45 κατά μ.ό.). Από την πλευρά της η Κοχ είχε την πρώτη καλύτερη επίδοση στα κλεψίματα (58 σε 22 αγώνες, 2,64 κατά μ.ό.) και τη δεύτερη καλύτερη στις ασίστ (115 σε 22 αγώνες, 5,23 κατά μ.ό.).
Αγωνιστική Περίοδος 2010-11
Τον Ιούλιο του 2010 ο Καλογερόπουλος ανανέωσε το συμβόλαιό του με τον «Ιστορικό», με την Ελένη Καπογιάννη να προστίθεται στην προπονητική ομάδα. Το Μάρτιο του 2011 ανακοινώθηκε η λύση της συνεργασίας των δύο πλευρών. Την καθοδήγηση του συλλόγου ανέλαβε για το επόμενο τρίμηνο ο Αλέκος Παππάς.
Την αγωνιστική περίοδο 2010-11 οι ομάδες της Α1 Εθνικής Κατηγορίας μειώθηκαν σε 12. Στο νέο αυτό πλαίσιο οι αθλήτριες του Πανιωνίου σημείωσαν 13 νίκες και 9 ήττες, καταλαμβάνοντας την 5η θέση της βαθμολογικής κατάταξης χωρίς να παρατηρηθεί ισοβαθμία. Αυτή ήταν και η πρώτη χρονιά που διεξήχθησαν Play-Offs και Play-Outs, στα οποία όμως η ομάδα της Νέας Σμύρνης δεν συμμετείχε. Τις καλύτερες επιδόσεις στο σκοράρισμα είχαν τη χρονιά αυτή για λογαριασμό του Πανιωνίου η Αμερικανίδα Κάρι Κοχ (359 πόντοι σε 22 αγώνες, 16,32 κατά μ.ό.), η Φινλανδή Τίνα Στερν (240 πόντοι σε 21 αγώνες, 11,43 κατά μ.ό.) και η Κροάτισσα Μίρνα Μάζιτς (184 πόντοι σε 12 αγώνες, 15,33 κατά μ.ό.). Η Κοχ είχε, επίσης, τη δεύτερη καλύτερη επίδοση στις ασίστ και την πρώτη καλύτερη επίδοση στα κλεψίματα στο σύνολο των αθλητριών που συμμετείχαν στο Πρωτάθλημα.
Σε ό,τι αφορά το θεσμό του Κυπέλλου Ελλάδος, ο Πανιώνιος αγωνίστηκε απευθείας στη «Φάση των 16», καταφέρνοντας να κερδίσει εκτός έδρας τον Απόλλωνα Καλαμαριάς με πλούσιο σκορ 74-94. Επιτυχημένη ήταν και η προσπάθεια της ομάδας στη «Φάση των 8», οπότε και φιλοξενήθηκε στο Βόλο από τον τοπικό Ολυμπιακό, κερδίζοντας με σκορ 47-56. Κατόπιν ο Πανιώνιος συμμετείχε για δεύτερη συνεχόμενη χρονιά σε Final-4, το οποίο διεξήχθη αυτή τη φορά στην Αθήνα στις 2 και 4 Απριλίου 2011. Απέτυχε να περάσει στον τελικό εφόσον έχασε με σκορ 77-71 από τον Πρωτέα Βούλας του Αλέκου Δάγλα. Εντούτοις, τελικά τερμάτισε ένα σκαλί ψηλότερα σε σχέση με την προηγούμενη χρονιά, εφόσον επικράτησε στο μικρό τελικό του Δ.Α.Σ. Άνω Λιοσίων του Αγγέλου Γιαννουλάκη με σκορ 73-68.
Αγωνιστική Περίοδος 2011-12
Το Μάιο του 2011 ανέλαβε τα καθήκοντα πρώτου προπονητή της ομάδας ο Σταύρος Νανάκος, ο οποίος είχε εργαστεί την περιόδο που λάμβανε τέλος στις Εσπερίδες Καλλιθέας. Παρόλο που στις αρχές Σεπτεμβρίου ο ίδιος δήλωνε στον επίσημο ιστότοπο του Σ.Ε.Π.Κ. ότι οι άνθρωποι του Πανιωνίου «λειτουργούν σωστά και υπεύθυνα» και πως ήταν «πολύ ευχαριστημένος μέχρι στιγμής από την παρουσία των παικτριών (του) στις προπονήσεις», στα τέλη του μηνός παραιτήθηκε από το σύλλογο, με τη θέση του να περνά στα χέρια του Γιάννη Γερεουδάκη. Μολαταύτα, ούτε εκείνος παρέμεινε πολύ στο σύλλογο, αποφασίζοντας να παραιτηθεί μετά από επτά παιχνίδια στον πάγκο των «κυανέρυθρων» το Νοέμβριο του 2011. Καθήκοντα πρώτου προπονητή ανέλαβε για άλλη μια φορά μεσούσης της περιόδου ο Αλέκος Παππάς.
Στη διοργάνωση του Κυπέλλου Ελλάδος ο Πανιώνιος εντάχθηκε το Νοέμβριο, ξεκινώντας από τη «Φάση των 16». Εκεί επικράτησε εντός έδρας επί του Δ.Α.Σ. Άνω Λιοσίων με σκορ 61-57 και έτσι πέρασε επιτυχώς στους Προημιτελικούς. Ακολούθησε μια δύσκολη εκτός έδρας νίκη απέναντι στον Πρωτέα Βούλας με σκορ 66-67. Έπειτα, στις 6 και 8 Απριλίου 2012, ο Πανιώνιος έδωσε το τρίτο συνεχόμενο παρόν σε Final-4 Κυπέλλου Ελλάδος, το οποίο διεξήχθη στα Άνω Λιόσια Αττικής. Για μια ακόμη φορά απέτυχε να περάσει στο Μεγάλο Τελικό, γνωρίζοντας την ήττα από τις Εσπερίδες του Γιώργου Λειβάδη με σκορ 57-69. Μέσω του μικρού τελικού κατετάγη τελικά στην 4η θέση εφόσον έχασε και από τον Παναθηναϊκό της Γιασεμί Σαμαντούρα με σκορ 88-72.
Το Πρωτάθλημα της Α1 Εθνικής για την περίοδο 2011-12 φιλοξένησε 12 ομάδες, μεταξύ των οποίων και τον Πανιώνιο για έκτη συνεχόμενη χρονιά. Η ομάδα της Νέας Σμύρνης ολοκλήρωσε την Κανονική Περίοδο έχοντας μετρήσει 16 νίκες και 6 ήττες, όσες και ο Παναθηναϊκός. Βάσει τον μεταξύ τους αποτελεσμάτων, οι πράσινες τοποθετήθηκαν στην 3η θέση και οι κυανέρυθρες στην 4η θέση της βαθμολογικής κατάταξης.
Κορυφαία σκόρερ της ομάδας αναδείχθηκε τη χρονιά αυτή η Αμερικανίδα Μπρίτανι Τζόνσον (476 πόντοι σε 21 αγώνες, 22,67 κατά μ.ό.) Ακολούθησαν η Ελληνίδα Πελαγία Παπαμιχαήλ (333 πόντοι σε 21 αγώνες, 15,86 κατά μ.ό.) και η Βουλγάρα Λίντια Μίλκοβα (270 πόντοι σε 21 αγώνες, 12,86 κατά μ.ό.). Στους στατιστικούς πίνακες των ατομικών επιτευγμάτων για το σύνολο των ομάδων, η Τζόνσον βρέθηκε στη 2η θέση των σκόρερς, πίσω από τη Λατόγια Ουίλιαμς των Εσπερίδων, ενώ ήταν και πρώτη στα κερδισμένα φάουλ (147 σε 21 αγώνες, 7 κατά μ.ό.). Με τη σειρά της η Μαριάννα Αξιοπούλου ήταν πρώτη στις ασίστ (120 σε 21 αγώνες, 5,71 κατά μ.ό.) και τα κλεψίματα (61 σε 21 αγώνες, 2,90 κατά μ.ό.).
Στη συνέχεια ο Πανιώνιος συμμετείχε στη διαδικασία των Play-Offs, στα οποία και διασταυρώθηκε αρχικά με τον πρωτοπόρο Αθηναϊκό. Η σειρά των Ημιτελικών θα κρινόταν στις τρεις νίκες, δύο από τις οποίες είχε ήδη στο ενεργητικό του ο Αθηναϊκός από την Κανονική Περίοδο (60-75, 57-49). Χρειάστηκε ένας αγώνας για να κριθεί το ποια ομάδα θα περνούσε στους Μεγάλους Τελικούς, στον οποίο ο Αθηναϊκός επικράτησε στην έδρα του με σκορ 81-54. Ακολούθως Πανιώνιος και Εσπερίδες διασταυρώθηκαν στους Μικρούς Τελικούς υπό τις ίδιες προϋποθέσεις, με τη διαφορά ότι οι δύο ομάδες μετέφεραν από μία εκτός έδρας νίκη (53-78, 69-77). Η σειρά κρίθηκε με δύο επιπλέον αγώνες στους οποίους ο Πανιώνιος αναδείχθηκε νικητής αν και είχε το μειονέκτημα έδρας (55-79, 70-79). Με τον τρόπο αυτό η ομάδα τερμάτισε τελικά στην 3η θέση πανελλαδικά, λαμβάνοντας το δικαίωμα εφόσον το επέτρεπαν οι συνθήκες να αγωνιστεί και σε κάποια ευρωπαϊκή διοργάνωση.
Αγωνιστική Περίοδος 2012-13
Παρόλο που ο σύλλογος της Νέας Σμύρνης είχε μόλις ολοκληρώσει μια καλή αγωνιστικά χρονιά, ήδη τα οικονομικά προβλήματα είχαν αρχίσει να διαφαίνονται, αρχικά με κάποιες ασυνήθιστες για τα μέχρι τότε δεδομένα του συλλόγου καθυστερήσεις πληρωμών. Η κατάσταση αυτή κλιμακώθηκε στη διάρκεια της αγωνιστικής περιόδου 2012-13, με τις αθλήτριες της γυναικείας ομάδας να απέχουν τελικά από τις υποχρεώσεις τους τις τελευταίες αγωνιστικές με την αιτιολογία ότι η διοίκηση είχε δείξει ασυνέπεια στην καταβολή των δεδουλευμένων τους. Αξιοσημείωτα την ίδια περίοδο ανάλογη ήταν η κατάσταση και σε άλλα τμήματα του ιστορικού συλλόγου, μέχρι και το επαγγελματικό τμήμα του ποδοσφαίρου. Κατά συνέπεια τη γυναικεία ομάδα στα τελευταία παιχνίδια συνέθεταν κοπέλες από τις ομάδες των νεανίδων και των κορασίδων, μετατρέποντάς τα σε τυπική διαδικασία.
Με προπονητή το Νίκο Τόλια, ο σύλλογος συγκέντρωσε μόλις 2 νίκες σε 22 αγώνες και βρέθηκε στη 12η θέση της τελικής βαθμολογικής κατάταξης. Αυτό είχε σαν αποτέλεσμα να υποβιβαστεί στην Α2 Κατηγορία μετά από μια επταετία, στη διάρκεια της οποίας κατέκτησε ένα Πρωτάθλημα Ελλάδος και βρέθηκε δύο φορές στο Top-16 του EuroCup. Παραγωγικότερη σκόρερ της ομάδας ήταν τη χρονιά αυτή η Ελληνίδα Ζαφειρία Γιαμπάνη (272 πόντοι σε 19 αγωνιστικές, 14,32 κατά μ.ό.), με την Αλβανίδα Ενίσα Σεμανιάκου να ακολουθεί (195 πόντοι σε 16 αγωνιστικές, 12,19 κατά μ.ό.).
Σε ό,τι αφορά το Κύπελλο, ο Πανιώνιος διαγωνίστηκε σε ένα παιχνίδι στα πλαίσια της «Φάσης των 16», όπου και ηττήθηκε με σκορ 48-44 από την Αναγέννηση Νέου Ρυσίου, ανερχόμενη τότε ομάδα της Α2 Εθνικής Κατηγορίας.
Αγωνιστική Περίοδος 2013-14
Την επόμενη περίοδο, 2013-14, ο Πανιώνιος κλήθηκε να κάνει μια νέα αρχή στην Α2 Εθνική, προσπαθώντας να ξεπεράσει τα προβλήματά του και να επιστρέψει στις επιτυχίες. Στον πάγκο του «Ιστορικού» εξακολούθησε να κάθεται στην αρχή της περιόδου ο Νίκος Τόλιας, για να αντικατασταθεί τον Ιανουάριο από το Μάριο Δεσποτάκη. Εκείνος με τη σειρά του ανακοίνωσε από την προσωπική του ιστοσελίδα το Μάρτιο την παραίτησή του, για να αντικατασταθεί από τον Κώστα Μελέτη. Άλλο αξιοσημείωτο γεγονός της περιόδου ήταν τα επεισόδια που διαδραματίστηκαν και στους δύο αγώνες της ομάδας με εκείνη του Περιστερίου.
Στο καθαρά αγωνιστικό κομμάτι, η ομάδα παρουσιάστηκε ενισχυμένη στο ξεκίνημα της χρονιάς, ωστόσο βρέθηκε προς το τέλος να παλεύει για την παραμονή της. Εν τέλει το πέτυχε, κλείνοντας τη χρονιά στην 6η θέση με 12 νίκες και 10 ήττες. Στη διοργάνωση του Κυπέλλου ο Πανιώνιος συμμετείχε μόνο στην πρώτη αγωνιστική της Α' Φάσης, όπου ηττήθηκε με σκορ 49-59 από τον Ηρόδοτο.
Αγωνιστική Περίοδος 2014-15
Με το Μελέτη να συνεχίζει στον πάγκο του, ο σύλλογος της Νέας Σμύρνης επέστρεψε στα γήπεδα το επόμενο φθινόπωρο για τις υποχρεώσεις του στο Κύπελλο Ελλάδος. Στην 1η Αγωνιστική της Α' Φάσης νίκησε εντός έδρας τον Ίκαρο Καλλιθέας με σκορ 72-45. Ωστόσο, δεν στάθηκε το ίδιο τυχερός στη 2η Αγωνιστική, όπου και αποκλείστηκε μετά από εντός έδρας ήττα από τα Μελίσσια με σκορ 49-54.
Στο Πρωτάθλημα Νότου της Α2 Εθνικής, ο Πανιώνιος εμφανίστηκε βελτιωμένος την περίοδο 2014-15, βελτιώνοντας τη θέση του στην τελική κατάταξη. Ειδικότερα, κατά τη λήξη της Κανονικής Περιόδου είχε συλλέξει 15 νίκες και 7 ήττες, καταλαμβάνοντας την 4η θέση της βαθμολογίας (σε σύνολο 12 ομάδων).
Αγωνιστική Περίοδος 2015-16
Λίγο πριν την έναρξη της καλοκαιρινής προετοιμασίας, το Μάιο του 2015, ο Πανιώνιος ανακοίνωσε την πρόσληψη του προπονητή Αγγέλου Τσίκληρα. Η πρώτη επίσημη παρουσία του στον πάγκο της ομάδας, σε αγώνα Κυπέλλου τον επόμενo Σεπτέμβρη δεν συνοδεύτηκε από νίκη, καθώς αυτή αποκλείστηκε μετά από εκτός έδρας ήττα από το Σπόρτιγκ με 65-60.
Η πορεία του Πανιωνίου στο Πρωτάθλημα της περιόδου 2015-16 ήταν, αντίθετα, πετυχημένη. Στα πλαίσια του Ομίλου Νότου, τον οποίο συνέθεσαν 11 ομάδες, οι νεοσμυρνιώτισσες συγκέντρωσαν 16 νίκες και 4 ήττες. Σαν αποτέλεσμα τερμάτισαν στη 2η θέση της βαθμολογικής κατάταξης και μάλιστα πήραν απευθείας εισιτήριο ανόδου, καθώς οι ομάδες της κορυφαίας κατηγορίας επρόκειτο να αυξηθούν σε 12 την επόμενη χρονιά.
Κορυφαία σκόρερ για την ομάδα, αλλά και για το σύνολο του Πρωταθλήματος Νότου, αναδείχθηκε η Ελληνίδα Τζούλι Στεφανίδου (357 πόντοι). Επιπλέον, κατέλαβε τη δεύτερη θέση στον πίνακα των αθλητριών με τα περισσότερα τρίποντα (42 στον αριθμό).
Αγωνιστική Περίοδος 2016-17
Μετά από τρία χρόνια απουσίας, οι «κυανέρυθρες» επέστρεψαν στην κορυφαία Κατηγορία για την αγωνιστική περίοδο 2016-17 με προπονητικό δίδυμο τους Άγγελο Τσικλήρα και Άγγελο Γιαννουλάκη. Η ομάδα της Νέας Σμύρνης ολοκλήρωσε τις αγωνιστικές της υποχρεώσεις για την Κανονική Περίοδο στην 9η θέση της βαθμολογικής κατάταξης, έχοντας καταφέρει να συγκεντρώσει 7 νίκες σε 22 αγωνιστικές. Η χαμηλή της θέση, την ενέπλεξε στη διαδικασία των Play-Outs όπου και προσπάθησε να εξασφαλίσει την παραμονή της στο επίπεδο αυτό. Εκεί κλήθηκε να συλλέξει τρεις νίκες απέναντι στο 10ο Άρη Θεσσαλονίκης λαμβάνοντας υπόψη και το γεγονός ότι οι δύο ομάδες μετέφεραν από μία εντός έδρας νίκη από την Κανονική Περίοδο (77-75 στη Θεσσαλονίκη, 73-56 στη Νέα Σμύρνη). Για την ολοκλήρωση της σειράς, που αποδείχθηκε αμφίρροπη, χρειάστηκαν τελικά και τα τρία διαθέσιμα παιχνίδια. Στο πρώτο ο Πανιώνιος επικράτησε εντός έδρας με σκορ 70-66, παίρνοντας το προβάδισμα. Ωστόσο ο Άρης δεν κατέθεσε τα όπλα και πέτυχε να φέρει τη σειρά στο 2-2 επικρατώντας στη Θεσσαλονίκη με σκορ 73-68. Στο πέμπτο και καθοριστικό παιχνίδι ο «Ιστορικός» κατάφερε να πάρει τη νίκη με σκορ 74-58, αφήνοντας τον Άρη να υποβιβαστεί στη θέση του.
Τους περισσότερους πόντους για λογαριασμό της ομάδας σημείωσε στην Κανονική Περίοδο η Αμερικανίδα Κέιτι Χίλι (358 πόντοι σε 21 αγώνες, 17,05 κατά μ.ό.), ενώ δεύτερη στη σχετική λίστα ήταν η επίσης Αμερικανίδα Λέξι Πίτερσεν (259 πόντοι σε 22 αγώνες, 11,77 κατά μ.ό.). Από τις Ελληνίδες παίκτριες της ομάδας διακρίθηκαν στο σκοράρισμα οι Τζούλι Στεφανίδου και Ρία Πατεράκη (187 πόντοι σε 22 αγώνες, 8,50 κατά μ.ό. έκαστη).
Την ίδια χρονιά ο Πανιώνιος κατάφερε να πετύχει μια αξιοσημείωτη διάκριση στο Κύπελλο Ελλάδος, φτάνοντας στο Μεγάλο Τελικό. Στη «Φάση των 16», όπου και ξεκίνησε η πορεία του, επικράτησε εκτός έδρας της Ελευθερίας Μοσχάτου με σκορ 49-79. Στη «Φάση των 8» ήταν η σειρά του Άρη Θεσσαλονίκης να αποκλειστεί από τον Πανιώνιο με σκορ 69-80 στην έδρα του πρώτου. Στο Final-4 που διεξήχθη στις 24 και 26 Μαρτίου 2017 στη Γλυφάδα, ο Πανιώνιος διασταυρώθηκε στον Ημιτελικό με τη Νίκη Λευκάδας, την οποία και νίκησε με σκορ 50-63. Στο Μεγάλο Τελικό διασταυρώθηκε με τον Ολυμπιακό Πειραιώς, με τη διαφορά δύναμης των ομάδων, όμως, να αποδεικνύεται πολύ μεγάλη: οι «ερυθρόλευκες» επικράτησαν με σκορ 68-103 σηκώνοντας εκείνες το τρόπαιο. Από τον αγώνα δεν έλειψαν και τα οπαδικά επεισόδια, με τους διαιτητές να προχωρούν σε προσωρινή διακοπή της αναμέτρησης, λόγω τεταμένης κατάστασης στις εξέδρες. Ήταν μάλιστα η δεύτερη φορά μέσα στην ίδια χρονιά που φανατικοί οπαδοί των δύο ομάδων είχαν συγκρουστεί μεταξύ τους.
Τρέχουσα αγωνιστική περίοδος
Κατά την τρέχουσα αγωνιστική περίοδο, 2017-18, ο Πανιώνιος Γ.Σ. Σμύρνης έλαβε μέρος στο Πρωτάθλημα της Α1 Εθνικής Κατηγορίας που διοργάνωσε η Ελληνική Ομοσπονδία Καλαθοσφαίρισης. Η ομάδα της Νέας Σμύρνης ολοκλήρωσε τις αγωνιστικές της υποχρεώσεις για την Κανονική Περίοδο στην 3η θέση της βαθμολογικής κατάταξης, έχοντας καταφέρει να συγκεντρώσει 17 νίκες σε 22 αγωνιστικές. Χάρις στην υψηλή της θέση απέκτησε το δικαίωμα συμμετοχής στη διαδικασία των Play-Offs.
Η φάση των Ημιτελικών ξεκίνησε στις 2 Μαΐου και ολοκληρώθηκε στις 6 Μαΐου 2018. Σε αυτές έλαβαν χώρα σειρές που κρίθηκαν στις τρεις νίκες μεταφέροντας και τα αποτελέσματα της Κανονικής Περιόδου. Οι δύο νικήτριες προκρίθηκαν στους Μεγάλους Τελικούς και οι δύο ηττημένες στους Μικρούς Τελικούς. Ο 2ος Φάρος Κερατσινίου και ο 3ος Πανιώνιος μετέφεραν μία εντός έδρας νίκη ο καθένας (58-52 στο Κερατσίνι, 69-67 στη Νέα Σμύρνη). Στον πρώτο μεταξύ τους αγώνα για τη Β' Φάση ο Φάρος αναδείχθηκε νικητής στην έδρα του με σκορ 58-44, παίρνοντας έτσι το προβάδισμα στη μεταξύ τους σειρά. Στην επανάληψη της Νέας Σμύρνης ο Φάρος υπέταξε εκ νέου τον αντίπαλό του με σκορ 55-73, κρατώντας για τον εαυτό του το δικαίωμα συμμετοχής στους Μεγάλους Τελικούς. Στη σειρά των Μικρών Τελικών ο Πανιώνιος βρέθηκε αντιμέτωπος με τη Δάφνη Αγίου Δημητρίου. Νικήτρια της σειράς θεωρήθηκε η ομάδα που πρώτη συγκέντρωσε τρεις νίκες επί της αντιπάλου της μεταφέροντας τις νίκες και ήττες της Κανονικής Περιόδου. Οι δύο ομάδες είχαν στην Κανονική Περίοδο επικρατήσει στο παιχνίδι που έλαβε χώρα στην έδρα τους (79-71 στη Νέα Σμύρνη, 63-60 στον Άγιο Δημήτριο) και συνεπώς είχαν ανάγκη δύο νίκες για να πετύχουν στο στόχο της τρίτης θέσης. Νικητής του πρώτου μεταξύ τους αγώνα αναδείχθηκε ο Πανιώνιος στην έδρα του με σκορ 68-48. Ο τελευταίος διπλασίασε τις νίκες του στην αντίπαλη έδρα τέσσερις ημέρες μετά με σκορ 60-69, με τη σειρά να ολοκληρώνεται στο σημείο αυτό. Συνεπώς ο Πανιώνιος ολοκληρωσε τη χρονιά οριστικά στην 3η θέση της κατάταξης.
Τους περισσότερους πόντους για λογαριασμό της ομάδας σημείωσε στην Κανονική Περίοδο η Ελληνίδα Κατερίνα Σπαθάρου (316 πόντοι σε 22 αγώνες, 14,36 κατά μ.ό.). Επίσης διακρίθηκε η Αμερικανίδα Κέιτι Χίλι στη δεύτερη χρονιά της στην ομάδα (294 πόντοι σε 22 αγώνες, 13,36 κατά μ.ό.) και η Καναδο-τζαμαϊκανή Τζόζι-Ανν Τζόνσον (248 πόντοι σε 22 αγώνες, 11,27 κατά μ.ό.). Επιπλέον η Σπαθάρου ήταν η αθλήτρια του συνόλου των ομάδων που μοίρασε τις περισσότερες Ασίστ (130 σε 22 αγώνες, 5,90 κατά μ.ό.), ενώ η Χίλι είχε τη δεύτερη καλύτερη επίδοση στη συλλογή Ριμπάουντ (258 σε 22 αγώνες, 11,72 κατά μ.ό.).
Σε ό,τι αφορά το θεσμό του Κυπέλλου Ελλάδος, ο Πανιώνιος αγωνίστηκε απευθείας στη «Φάση των 16», όπου νίκησε εκτός έδρας τον Πανσερραϊκό με σκορ 34-82. Στη «Φάση των 8» ο σύλλογος δεν κατάφερε να ξεπεράσει το εμπόδιο του Φάρου Κερατσινίου που υπερασπίστηκε επιτυχώς την έδρα του με σκορ 67-56.
Έδρα του Πανιωνίου είναι το Κλειστό Δημοτικό Γυμναστήριο Νέας Σμύρνης, χωρητικότητας 1.300 θεατών. Πρόεδρος των ερασιτεχνικών τμημάτων του Πανιωνίου είναι ο Αριστόβουλος Μισαηλίδης. Καθήκοντα πρώτου προπονητή διατηρεί από το Μάιο του 2015 ο Άγγελος Τσίκληρας, ενώ βοηθός του για το διάστημα 2015-2017 ήταν ο Άγγελος Γιαννουλάκης. Τον Ιούνιο του 2018 ανακοινώθηκε η ανανέωση της συνεργασίας με τον Τσίκληρα και για την επόμενη χρονιά, ενώ νέος βοηθός του θα είναι ο Γιάννης Αντωνόπουλος. Παράλληλα ανακοινώθηκε η ανάληψη καθηκόντων και στις ακαδημίες από τον Τσίκληρα, ενώ νέος πρόεδρος της Διοικούσας Επιτροπής του τμήματος ανακοινώθηκε ο Πάρις Αναστασάκος.<!-- Το ρόστερ του Πανιωνίου Σμύρνης για την αγωνιστική περίοδο 2016-17 συνέθεσαν οι παρακάτω αθλήτριες:
-->
Τμήματα υποδομής
Τα τμήματα υποδομής του Πανιωνίου από το 2000 και μετά διαθέτουν στην τροπαιοθήκη τους τις παρακάτω διακρίσεις:
Νεανίδες
Την αγωνιστική περίοδο 2008-09, με προπονήτρια την Παυλοπούλου, οι Νεανίδες του Πανιωνίου αναδείχθηκαν Πρωταθλήτριες Νότιας Αττικής. Παράλληλα προκρίθηκαν απευθείας στην Τελική Φάση του 23ου Πανελληνίου Πρωταθλήματος Νεανίδων που διεξήχθη τον Αύγουστο στο Βόλο. Εκεί διασταύρωσε πυρά με το Δ.Α.Σ. Άνω Λιοσίων (Αττική), το Αρκάδι Ρεθύμνου (Κρήτη), την Άμιλλα Τριπόλεως (Κεντρική και Νότια Πελοπόννησος), τη Βέροια (Κεντρική Μακεδονία) και το Μεγάλο Αλέξανδρο (Θεσσαλονίκη). Στην τελική βαθμολογική κατάταξη βρέθηκε στην 3η θέση. Η αθλήτρια του Πανιωνίου, μετέπειτα διεθνής Άρτεμις Σπανού, συμπεριλήφθη στην κορυφαία πεντάδα του τουρνουά.
Δύο χρόνια αργότερα, με προπονητή τον Παναγιώτη Κούτση, ο Πανιώνιος επανέλαβε την επιτυχία της κατάκτησης του Πρωταθλήματος σε τοπικό επίπεδο. Στη συνέχεια προκρίθηκε απευθείας στην Τελική Φάση του 25ου Πανελληνίου Πρωταθλήματος Νεανίδων που διεξήχθη το Μάιο στα Διαβατά Θεσσαλονίκης. Αντίπαλοί του βρέθηκαν αυτή τη φορά ο Δ.Α.Σ. Άνω Λιοσίων (Αττική), η Α.Γ.Ε. Χαλκίδα (Ανατολική Στερεά και Εύβοια), ο Απόλλων Πτολεμαΐδας (Δυτική Μακεδονία), ο Άρης (Θεσσαλονίκη) και η Αχαγιά '82 (Αχαΐα - Ηλεία). Οι «κυανέρυθρες» τερμάτισαν στην 4η θέση της βαθμολογικής κατάταξης. Η συμπαίκτριά τους, Ζέφη Γιαμπάνη, συμπεριλήφθη στην κορυφαία πεντάδα του τουρνουά.
Κορασίδες
Την αγωνιστική περίοδο 2009-10, με προπονητή τον Πέτρο Αναγνωστόπουλο, οι Κορασίδες του Πανιωνίου αναδείχθηκαν Πρωταθλήτριες Νότιας Αττικής. Παράλληλα προκρίθηκαν απευθείας στην Τελική Φάση του 21ου Πανελληνίου Πρωταθλήματος Κορασίδων που διεξήχθη τον Ιούλιο στη Νέα Ιωνία Μαγνησίας. Αντίπαλοι του Πανιωνίου βρέθηκαν ο Π.Α.Ο.Κ. (Θεσσαλονίκη), η Α.Γ.Ε. Χαλκίδα (Ανατολική Στερεά και Εύβοια), ο Δ.Α.Σ. Άνω Λιοσίων (Αττική), ο Απόλλων Πτολεμαΐδας (Δυτική Μακεδονία) και η Άμιλλα Τριπόλεως (Κεντρική και Νότια Πελοπόννησος). Η ομάδα της Νέας Σμύρνης ολοκλήρωσε τις αγωνιστικές της υποχρεώσεις στην 5η θέση της τελικής βαθμολογίας. Η αθλήτριά της, Σοφία Γρηγορίου, συμπεριλήφθη στην κορυφαία πεντάδα του τουρνουά.
Εξωτερικοί σύνδεσμοι
Καλαθοσφαιριση γυναικων Κατηγορία:Ελληνικοί σύλλογοι καλαθοσφαίρισης Κατηγορία:Σωματεία Ε.Σ.ΚΑ.Ν.Α. Κατηγορία:Ιδρύσεις ομάδων καλαθοσφαίρισης το 1947
Δήμος Μήθυμνας
Ο δήμος Μήθυμνας λειτούργησε σύμφωνα με το Σχέδιο Καποδίστριας ως δήμος του νομού Λέσβου από το 1999 έως το 2010 με έδρα τη Μήθυμνα.
Το 2001 είχε συνολικό πληθυσμό 2.433 κατοίκους εκ των οποίων οι 1.667 ανήκαν στην ομώνυμη έδρα. Στο Δήμο ανήκαν επίσης τα Δημοτικά Διαμερίσματα Αργέννου (240 κάτοικοι), Λεπετύμνου (155 κάτοικοι) και Συκαμινέας (371 κάτοικοι).
Με τη διοικητική διαίρεση του 2011 (Σχέδιο Καλλικράτης), από 1 Ιανουαρίου 2011 εντάχθηκε στο νέο Δήμο Λέσβου της Περιφέρειας Βορείου Αιγαίου.
Μ
Ντοματοπελτές
Ο πελτές ή ντοματοπελτές είναι συστατικό που παρασκευάζεται από ντομάτες και χρησιμεύει στην μαγειρική. Η παρασκευή του πελτέ γίνεται με την απομάκρυνση των υγρών από τις ντομάτες, την αποφλοίωσή τους. Στη συνέχεια ο πολτός ντομάτας ζεσταίνεται ξανά μέχρι να φύγουν τα υγρά και μετά τοποθετείται στο φούρνο με μυρωδικά. Αυτό που μένει είναι ο πελτές. Ο πελτές μπορεί να χρησιμοποιηθεί για άλειμμα σε ψωμί ή για κοκκινιστά.
Παραπομπές
Κατηγορία:Σάλτσες Κατηγορία:Συστατικά τροφίμων Κατηγορία:Τρόφιμα με βάση την τομάτα
Λίμνη Σουπίριορ
Η λίμνη Σουπίριορ ή Σουπήριορ (αγγλικά: Lake Superior, γαλλικά: Lac Supérieur, Ανωτέρα Λίμνη) είναι η μεγαλύτερη από τις Μεγάλες Λίμνες σύμφωνα με τον παραδοσιακό διαχωρισμό, δηλαδή η λίμνη Μίσιγκαν και η λίμνη Χιούρον θεωρούνται δύο διαφορετικά συστήματα. Επίσης, είναι η μεγαλύτερη λίμνη γλυκού νερού σε έκταση και η τρίτη μεγαλύτερη σε όγκο. Βρίσκεται στη βόρεια Αμερική και σχηματίζει μέρος των συνόρων Καναδά και Ηνωμένων Πολιτειών. Η λίμνη είναι τόσο μεγάλη ώστε να δημιουργεί τοπικά ωκεάνιο κλίμα.
Παραπομπές
Κατηγορία:Μεγάλες Λίμνες Κατηγορία:Λίμνες του Καναδά Κατηγορία:Λίμνες των Ηνωμένων Πολιτειών
Αψίδα του Δαρβίνου
Η αψίδα του Δαρβίνου ήταν φυσική αψίδα βράχου στα νοτιοανατολικά του νησιού Δαρβίνου στο αρχιπέλαγος των νησιών Γκαλαμπάγκος στον Ειρηνικό Ωκεανό. Η αψίδα είχε ένα ακανόνιστο σχήμα και ήταν ένα βραχώδες, βυθισμένο οροπέδιο ενώ έφερε το παρατσούκλι "το θέατρο". Η αψίδα κατέρρευσε στις 17 Μαΐου 2021 λόγω φυσικής διάβρωσης, αφήνοντας πίσω δυο ανεξάρτητες σωρούς από βράχια.
Η αψίδα του Δαρβίνου, μαζί με το κοντινό νησί του Δαρβίνου, πήρε το όνομά του από τον Άγγλο φυσιολόγο Κάρολο Δαρβίνο ο οποίος διεξήγαγε έρευνα στην ευρύτερη περιοχή και κατάφερε να διαμορφώσει την θεωρία της εξέλιξης των ειδών μέσω της φυσικής επιλογής.
Γεωγραφία
Μέρος στο αρχιπέλαγος Γκαλαμπάγκος του Εκουαδόρ, το νησί του Δαρβίνου είναι ένα μικρό ακατοίκητο νησί με έκταση 2.33 km2 (0.90 m2) και υψομετρο 168 μέτρα (551 πόδια). Η αψίδα του Δαρβίνου βρισκόταν 1 χιλιόμετρο (0,62 μίλια) νοτιοανατολικά του νησιού και έμοιαζε με γέφυρα, μορφή που προκλήθηκε από διάβρωση. Η αψίδα είχε ύψος 43 μέτρα (141 πόδια), μήκος 70 μέτρα (230 πόδια) και πλάτος 23 μέτρα (75 πόδια).
Τουρισμός
Η αψίδα ήταν δημοφιλής στους φωτογράφους και τις κρουαζιέρες. Η πλούσια άγρια φύση γύρω από την αψίδα την έκανε δημοφιλή τοποθεσία για καταδύσεις. Όπως και στο νησί του Δαρβίνου, δεν επιτρέπεται να περπατήσεις πάνω στην αψίδα. Η ευρύτερη περιοχή των νησιών Γκαλαμπάγκος ανακηρύχθηκε Μνημείο Παγκόσμιας Κληρονομιάς της UNESCO το 1978.
Άνθιμος Σκαλιστήρης
Βιογραφία
Η καταγωγή του Άνθιμου Σκαλιστήρη ήταν από το Στενό Αρκαδίας. Κατά την επανάσταση του 1821 έδειξε πολύ ζήλο. Έκανε κήρυγμα στους Έλληνες να είναι τολμηροί και να μη φοβούνται τον θάνατο, εξαγιάζοντας τον αγώνα και τον θάνατο υπέρ της πατρίδας. Πήρε τα όπλα και έτρεξε στα στρατόπεδα των Ελλήνων και τους παρακινούσε για τον πόλεμο. Πήγαινε και στα ταμπούρια, κλεινόταν και πολεμούσε μαζί με τους απλούς στρατιώτες. Όταν στάλθηκε στην Ύδρα, παρακίνησε τους νησιώτες να βγάλουν τα καράβια τους στον αγώνα. Βρέθηκε και στη σύσταση στρατοπέδου στα Βέρβενα Αρκαδίας και στα Τρίκορφα, καθώς και στον Άγιο Βλάσιο Αρκαδίας. Λειτουργούσε και μεταλάμβανε τους στρατιώτες.
Πηγές
Κατηγορία:Κληρικοί αγωνιστές του 1821
Φιξ (ζυθοποιία)
right|180px|thumb|Το παλιό και γνωστό λογότυπο της εταιρείας 250px|thumb|Το παλιό εργοστάσιο του Φιξ στις δόξες του Η Ζυθοποιία Φιξ ή FIX Hellas είναι εταιρεία παραγωγής και εμφιάλωσης μπίρας, ιδιοκτησία της «Ολυμπιακής Ζυθοποιίας», του δανέζικου ομίλου Carlsberg.
Ιστορία
thumb|right|250px|Κάρολος Ιωάννου Φιξ, γιος του ιδρυτή Ιωάννη Λουδοβίκου Φιξ Η ζυθοποιία ιδρύθηκε το 1864 στην Αθήνα από τον βαυαρικής καταγωγής Γιόχαν Καρλ Φιξ (Johann Karl Fuchs - Οικογένεια Φιξ), του οποίου ο πατέρας περίπου 30 χρόνια νωρίτερα είχε ξεκινήσει να ασχολείται με τη ζυθοποιία στην Ελλάδα, και ήταν η πρώτη ζυθοποιία μεγάλης κλίμακας της Ελλάδας. Ως προμηθευτής της βασιλικής αυλής στην Ελλάδα μπόρεσε η επιχείρηση επί περίπου 100 χρόνια να διατηρήσει μια μονοπωλιακή θέση στην αγορά. Η εταιρεία απέκτησε ιδιόκτητο εργοστάσιο στη Λεωφόρο Συγγρού το 1893 και το 1900 η μπίρα της βραβεύτηκε στην έκθεση του Μιλάνου. Η ποιότητα της μπίρας της ήταν τόσο καλή και σταθερή που επισκίασε τους ανταγωνιστές και στον εικοστό αιώνα ήταν πλέον η μοναδική μεγάλη στην Ελλάδα. Το 1965, με την ευκαιρία της γέννησης της πριγκίπισσας Αλεξίας, η μπίρα Φιξ, ως προμηθεύτρια της βασιλικής αυλής, διαφήμισε τα προϊόντα της στα δανέζικα. Μετά την πτώχευση της εταιρείας το 1983 και πολλές αποτυχημένες προσπάθειες αναβίωσης της εμπορικής της ονομασίας η μπίρα Φιξ επανιδρύθηκε από νέους ιδιοκτήτες και παράγεται πάλι από το 2009 σε άλλο ζυθοποιείο.
Μετά από επενδύσεις ξένων ανταγωνιστών στην Ελλάδα και τον γάμο της χήρας Ιωάννου Φιξ με τον Πέτρο Γαρουφαλιά, η εταιρεία έπεσε σε κρίση και χρεωκόπησε το 1983. Το όνομα περιήλθε στην ιδιοκτησία της Εθνικής Τράπεζας, η οποία το πώλησε στην εταιρεία Κουρτάκη.
Σήμερα ανήκει στην ιδιοκτησία της «Ολυμπιακής Ζυθοποιίας» του δανέζικου ομίλου Carlsberg, που σε νέες εγκαταστάσεις στην Εύβοια παράγει και εμφιαλώνει τη νέα Φιξ.
Εξωτερικοί σύνδεσμοι
Ζυθοποιια Φιξ Κατηγορία:Ελληνικά εμπορικά σήματα
Επτανησιακή Σχολή (ζωγραφική)
right|220px|thumb|[[Νικόλαος Δοξαράς|Ν. Δοξαράς, «Το γενέσιον της Παναγίας» (18ος αιώνας). Λάδι σε μουσαμά, 400 εκ. x 300 εκ., Βυζαντινό Μουσείο Ζακύνθου.]] Η Επτανησιακή Σχολή αποτελεί το πρώτο ελληνικό καλλιτεχνικό ρεύμα με σαφείς δυτικοευρωπαϊκές επιρροές, το οποίο εμφανίστηκε στα Επτάνησα στα μέσα του 17ου αιώνα και διήρκεσε μέχρι τα μέσα του 19ου αιώνα περίπου.
Τα Επτάνησα από τον 17ο έως τον 19ο αιώνα βρέθηκαν διαδοχικά υπό ενετική, γαλλική και αγγλική κατοχή. Η σχετική ελευθερία που απολάμβαναν οι Επτανήσιοι, η οικονομική τους ευμάρεια και οι πολιτιστικές σχέσεις τους με την κοντινή Ιταλία είχαν ως αποτέλεσμα τα Επτάνησα να γίνουν ο χώρος όπου γεννήθηκε η νεοελληνική ζωγραφική, ή καλύτερα ο χώρος όπου η ελληνική ζωγραφική εγκατέλειψε τη βυζαντινή παράδοση για να στραφεί προς τη Δύση. Ένας άλλος παράγοντας που ευνόησε τη δημιουργία της Επτανησιακής Σχολής ήταν η μετοίκηση στα Επτάνησα πολλών Κρητών ζωγράφων, όταν η Κρήτη πέρασε από τα χέρια των Ενετών στα χέρια των Οθωμανών. Μεταξύ των κυριοτέρων ζωγράφων της λεγόμενης Κρητικοζακυνθινής Σχολής του 16ου και 17ου αιώνα, αναφέρονται ο Μιχαήλ Δαμασκηνός, ο Δημήτριος και ο Γεώργιος Μόσχος, ο Μανώλης και ο Κωνσταντίνος Τζάνες, και ο Στέφανος Τσαγκαρόλος. Η στροφή προς τη δυτική τέχνη εκδηλώθηκε προς το τέλος του 17ου αι., με την εγκατάλειψη των παραδοσιακών βυζαντινών μορφών, αλλά και με την εγκατάλειψη της τεχνικής της βυζαντινής αγιογραφίας. Οι ζωγραφικές παραστάσεις, επηρεασμένες κυρίως από το ιταλικό μπαρόκ, αλλά και τη φλαμανδική ζωγραφική, άρχισαν να αποκτούν βάθος, να δίνουν δηλαδή την αίσθηση της τρίτης διάστασης του χώρου, να γίνονται πιο φυσικές και να αποκτούν θέματα όλο και περισσότερο κοσμικά αντί για θρησκευτικά — κυρίως προσωπογραφίες αριστοκρατών και αστών. Επιπλέον, οι επτανήσιοι ζωγράφοι, αντί για αβγό, άρχισαν να χρησιμοποιούν λάδι για συνδετικό των χρωμάτων, και αντί για σανίδι άρχισαν να χρησιμοποιούν μουσαμά. Η αβγοτέμπερα εγκαταλείφθηκε και τη θέση της πήρε η ελαιογραφία.
Τα πρώτα δείγματα της δυτικότροπης Επτανησιακής Σχολής εμφανίστηκαν στις διακοσμήσεις των οροφών των εκκλησιών, γνωστές ως «οι ουρανίες» ή «τα σοφίτα». Πρωτοπόρος σε αυτή την αλλαγή ήταν ο Παναγιώτης Δοξαράς (1662–1729). Μανιάτης στην καταγωγή, ασχολήθηκε αρχικά με τη βυζαντινή αγιογραφία, την οποία έμαθε κοντά στον Κρητικό αγιογράφο Λέο (ή Λέω) Μόσκο. Αργότερα, ο Παναγιώτης Δοξαράς συνέχισε τις σπουδές του στη Βενετία, κι αυτό τον έκανε να εγκαταλείψει τη βυζαντινή αγιογραφία και να στραφεί προς τη δυτική ζωγραφική. Έτσι, με οδηγό τα έργα του Πάολο Βερονέζε στο Δουκικό Παλάτι της Βενετίας, ο Παναγιώτης Δοξαράς φιλοτέχνησε την ουρανία της εκκλησίας του Αγίου Σπυρίδωνα στην Κέρκυρα. Με το Περί ζωγραφίας σύγγραμμά του (1726) — την πρώτη ελληνική πραγματεία για την αναγεννησιακή ζωγραφική — τάχθηκε ανοιχτά υπέρ της αντικατάστασης της βυζαντινής από τη δυτική ζωγραφική, μία θέση που συζητήθηκε πολύ στον καιρό της και που συζητείται ακόμα και σήμερα.
right|220px|thumb|[[Νικόλαος Καντούνης|Ν. Καντούνης, «Αυτοπροσωπογραφία» (αχρονολόγητο;). Λάδι σε μουσαμά, 60 εκ. x 75 εκ. Εθνική Πινακοθήκη της Ελλάδας - Μουσείο Αλεξάνδρου Σούτζου.]] Ο Νικόλαος Δοξαράς (1700/1706–1775), γιος του Παναγιώτη, ακολούθησε τα βήματα του πατέρα του. Το 1753 με 1754, ανέλαβε να ζωγραφίσει το σοφίτο του Ναού της Φανερωμένης στη Ζάκυνθο, που δυστυχώς καταστράφηκε στους σεισμούς του 1953, με εξαίρεση ένα μόνο τμήμα που φυλάσσεται στο Μουσείο Ζακύνθου. Σύγχρονοι του Νικολάου Δοξαρά και επίσης με σαφείς δυτικές επιρροές, ήταν ο ζακυνθινός αγιογράφος Ιερώνυμος Στρατής Πλακωτός (1662;–1728) και ο κερκυραίος αγιογράφος Στέφανος Παζηγέτης.
Ο Ζακυνθινός ιερέας Νικόλαος Κουτούζης (1741–1813) και ο μαθητής του Νικόλαος Καντούνης (1767–1834), επίσης ιερέας, συνέχισαν να αγιογραφούν κατά τα δυτικά πρότυπα και διακρίθηκαν κυρίως στη ρεαλιστική προσωπογραφία, η οποία τονίζει την ψυχολογία του απεικονιζόμενου προσώπου. Οι μαθητές του Καντούνη, Διονύσιος Καλλυβωκάς (1806–1877) και Διονύσιος Τσόκος (1820–1862) μπορούν να θεωρηθούν ως οι τελευταίοι εκπρόσωποι της Επτανησιακής Σχολής.
Μεταγενέστεροι επτανήσιοι ζωγράφοι, όπως ο Νικόλαος Ξυδιάς Τυπάλδος (1826/1828–1909), ο Σπυρίδων Προσαλέντης (1830–1895), ο Χαράλαμπος Παχής (1844–1891) κ.ά., ξεφεύγουν από την τεχνοτροπία της Επτανησιακής Σχολής, αφού τα έργα τους μοιάζουν να έχουν επηρεαστεί από πιο σύγχρονα καλλιτεχνικά ρεύματα.
Εξωτερικοί σύνδεσμοι
Κατηγορία:Καλλιτεχνικά ρεύματα Κατηγορία:Ζωγραφική στην Ελλάδα Ζωγραφική
560 Δαλιδά
Η Δαλιδά (Delila) είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,75. Ανακαλύφθηκε το 1905 από τον Γερμανό αστρονόμο Μαξ Βολφ, που παρατηρούσε από τη Χαϊδελβέργη, και πήρε το ονομά της από τη βιβλική Δαλιδά.
Φυσικά χαρακτηριστικά
Η μέση διάμετρος της Δαλιδάς εκτιμάται σε 37,24 χιλιόμετρα. Ο φασματικός τύπος της είναι B, ενώ το άλβεδό της είναι 0,073. Είναι άγνωστο αν και με ποια περίοδο περιστρέφεται η Δαλιδά γύρω από τον εαυτό της.
Εξωτερικοί σύνδεσμοι
Δαλιδα
VLSI
Τα αρχικά VLSI σημαίνουν Very-large-scale integration και εκφράζουν τη διαδικασία δημιουργίας ενός ολοκληρωμένου κυκλώματος συνδυάζοντας χιλιάδες τρανζίστορ. Τα πρώτα project ξεκίνησαν τη δεκαετία του '70-80 όταν και άρχισαν να αναπτύσσονται οι τηλεπικοινωνίες και το υλικό των υπολογιστών. Οι σημερινοί επεξεργαστές των υπολογιστών που χρησιμοποιούμε είναι ένα παράδειγμα VLSI.
Παραπομπές
Κατηγορία:Τηλεπικοινωνιακός εξοπλισμός Κατηγορία:Ηλεκτρονική μηχανική Κατηγορία:Ολοκληρωμένα κυκλώματα
Μπιλαφράνκα δελ Πενεδές
Η Μπιλαφράνκα δελ Πενεδές (Vilafranca del Penedès) είναι μία κωμόπολη της Καταλονίας στην επαρχία της Βαρκελώνης, πρωτεύουσα της κομητείας του Άνω Πενεδές. Είναι γνωστή για την παραγωγή αφρόδων οίνων (η καταλανική σαμπάνια (cava) και το κρασί Προστατευόμενης Ονομασίας Προέλευσης της περιοχής του Πενεδές) και για την τοπική ομάδα των «καστελιές» της, τους Castellers de Villafranca.
Ιστορία
Θεωρείται ότι η Μπιλαφράνκα ιδρύθηκε μεταξύ των ετών 1108 και 1151 μετά την παρακμή του κοντινού οικισμού της Ολέρδολα. Η ένταξή της στην Κομητεία της Βαρκελώνης την μετέτρεψε, αρχικά, σε κέντρο του Πενεδές, κι έπειτα σε μια από τις σημαντικότερες πόλεις κι εμπορικά κέντρα της Καταλονίας. Ως τυπική μεσαιωνική πόλη αρθρωνόταν γύρω από την ενοριακή της εκκλησία, προστατευόταν από τείχος και από τον 13ο αιώνα περιελάμβανε και μια εβραϊκή συνοικία.
Στους επόμενους αιώνες ακολούθησε τις πολιτικο-οικονομικές εξελίξεις του Πριγκιπάτου, για να φτάσει μετά την δεκαετία του 1960 να ανελιχθεί σε μία από τις σημαντικότερες πόλεις μεσαίου μεγέθους της Καταλονίας, με σημαντική βιομηχανική παραγωγή και οινοποιία.
Σημεία ενδιαφέροντος
Η Μπιλαφράνκα έχει τον τυπικό αέρα των καταλανικών πόλεων που συνδυάζει αρχιτεκτονικά έργα από τις δύο στιγμές ακμής της ιστορίας της Καταλονίας, τους αιώνες 12ο-13ο και τα τέλη του 19ου. Στην πρώτη περίοδο ανοίκουν το βασιλικό παλάτι (Palau Reial), του 13ου αιώνα με ίχνη από τον 12ο, που σήμερα φιλοξενεί το Μουσείο της Κουλτούρας του Κρασιού της Καταλονίας, και η βασιλική της Αγίας Μαρίας, η πρώτη εκκλησία της Καταλονίας που χτίστηκε σε γοτθικό ρυθμό. Το Palau Baltà, η Casa Gomà και η Casa Macià είναι επίσης δείγματα οίκων ντόπιων ευγενών του τέλους του Μεσαίωνα. Αντίστοιχα, στην δεύτερη περίοδο ανοίκουν τα κτίρια που κατασκευάστηκαν σε μοντερνιστικό ή μεσαιωνίζοντα ρυθμό από καταλανούς αρχιτέκτονες όπως τον Σαντιάγο Γκουέλ (η Casa Guasch Estadella ή το Cal Figarot).
Παραπομπές
Κατηγορία:Πόλεις της Καταλονίας
Κύπελλο Κύπρου ποδοσφαίρου ανδρών 1953-54
Το Κύπελλο Κύπρου 1953-54 ήταν η 17η έκδοση του Κυπέλλου Κύπρου. Νικήτρια ήταν η Τσετίν Καγιά για δεύτερη φορά στην ιστορία της.
Σύστημα διεξαγωγής
Από τον Α΄ γύρο ξεκίνησαν οι 9 ομάδες της Α΄ κατηγορίας και οι 4 πρώτες ομάδες της Β΄ κατηγορίας (οι 2 επικεφαλής κάθε ομίλου). Οι υπόλοιπες 5 ομάδες της Β΄ κατηγορίας έδωσαν προκριματικούς αγώνες ούτως ώστε μόνο μία από αυτές να συμμετάσχει στον Α΄ γύρο. Η κλήρωση των αγώνων πραγματοποιήθηκε μεταξύ των ομάδων κάθε ομίλου ούτως ώστε στον Γ΄ προκριματικό γύρο να συμμετάσχει μία ομάδα από κάθε όμιλο.
Ημιτελικά
1 Η Νέα Σαλαμίνα ήταν η πρώτη ομάδα που ενώ συμμετείχε στη Β΄ κατηγορία έφτασε στα ημιτελικά του κυπέλλου Κύπρου. Παραμένει μέχρι σήμερα η καλύτερη πορεία ομάδας Β΄ κατηγορίας στο θεσμό του κυπέλλου Κύπρου, μαζί με την πορεία του Ορφέα Λευκωσίας την περίοδο 1983-84, της ΠΑΕΕΚ την περίοδο 1984-85 και της ΑΕΠ την περίοδο 2005-06 που επίσης έφτασαν στα ημιτελικά.
Τελικός
Στον τελικό προκρίθηκαν η Τσετίν Καγιά και ο Πεζοπορικός. Ο τελικός διεξήχθη στις 27 Ιουνίου 1954 στο Παλιό Γ.Σ.Π. (το οποίο ήταν και έδρα της Τσετίν Καγιά) στη Λευκωσία. Νικήτρια ήταν η Τσετίν Καγιά με σκορ 2-1.
Διαιτητής: Μπεν Ρούπι (Ισραήλ)
Τσετίν Καγιά: Ερόλ Τουρκέρ, Οζτέν, Γιλντάν Μουσλού, Οούζ Καραγέλ, Ντερβίς Πατούνας «Άραπ», Φικρέτ Αχμέτ, Ερντογάν Ασαρντάγ, Ερόλ Καζίμ, Βετάτ Σαλήχ «Τζίπσης», Μουσταφά Δευτέραλη, Τζεμάλ Ντεσότο «Άραπ»
Πεζοπορικός: Λάκης Μιχαηλίδης, Μιχαλάκης Κυριακίδης, Παναής Αντωνίου «Τούμπας», Ξάνθος Ιακωβίδης, Νώνης Προδρόμου, Κόκος Λουκαΐδης, Κοκής Θεμιστοκλέους, Τάκης Χαραλάμπους, Ανδρέας Παπαδόπουλος, Δημήτρης Χειμωνίδης «Ππερεντές», Άριστος Καϊσίδης,
Σκόρερ: 16΄ 1-0 Ερντογάν Ασαρντάγ, 58΄ 2-0 Βετάτ Σαλήχ «Τζίπσης», 60΄ 2-1 Ανδρέας Παπαδόπουλος
Δείτε επίσης
Κατηγορία:Κύπελλο Κύπρου (ποδόσφαιρο ανδρών) Κατηγορία:Εγχώρια ποδοσφαιρικά κύπελλα 1953-1954
Διάσπαρτο Ξάνθης
Το Διάσπαρτο είναι μικρό ορεινό χωριό της Θράκης στην Περιφερειακή Ενότητα Ξάνθης.
Γεωγραφία - Ιστορία
Το Διάσπαρτο βρίσκεται στα σύνορα Ελλάδας με τη Βουλγαρία σε απόσταση περίπου 34 χλμ. Β.-ΒΑ. από τη Σμίνθη (έδρα δήμου) και 48 χλμ. Β. από την Ξάνθη. Το χωριό είναι κτισμένο στις πλαγιές της Κεντρικής Ροδόπης σε υψόμετρο 870 μέτρα σε περιοχή από μικτά δάση βελανιδιάς και οξιάς ενώ βόρεια και ανατολικά του περνάει ο Μεγάλος Ξεροπόταμος που αργότερα μαζί με το Σακκόρεμα δημιουργούν τον ποταμό Κόσυνθο. Πολιτισμικά συμπεριλαμβάνεται στα Πομακοχώρια της Ξάνθης και η ονομασία του στα πομακικά είναι Πλανινόνα. Σύμφωνα με την τοπική παράδοση η αρχική του θέση ήταν στην τοποθεσία "Τσιφλίκι" και δημιουργήθηκε την περίοδο του Α' παγκοσμίου πολέμου, από Πομάκους της Βουλγαρικής Ροδόπης στις περιοχές Ζλατογκράντ, Τσέπενσι και Τσαγκάρ. Αναφέρεται επίσημα για πρώτη φορά ως ξεχωριστός οικισμός το 1928 με την ονομασία Ισμαήλ Μαχαλέ (προς τιμή αρχικού οικιστή) να προσαρτάται στην κοινότητα Θερμών. Το 1949 με το ΦΕΚ 345Α - 10/12/1949 μετονομάστηκε σε Διάσπαρτον. Σύμφωνα με το σχέδιο Καλλικράτης υπάγεται στη δημοτική ενότητα Θερμών του Δήμου Μύκης και σύμφωνα με την απογραφή 2011 έχει πληθυσμό 39 κατοίκους.
Παραπομπές
Κατηγορία:Χωριά του νομού Ξάνθης Κατηγορία:Δήμος Μύκης Κατηγορία:Πομακοχώρια
Οσάμα μπιν Λάντεν
Ο Οσάμα Μπιν Λάντεν (10 Μαρτίου 1957 – 2 Μαΐου 2011 ), ήταν ιδρυτής της πανισλαμικής μαχητικής οργάνωσης Αλ Κάιντα. Η ομάδα έχει χαρακτηριστεί τρομοκρατική ομάδα από το Συμβούλιο Ασφαλείας των Ηνωμένων Εθνών, τον Οργανισμό Βορειοατλαντικής Συνθήκης (ΝΑΤΟ), την Ευρωπαϊκή Ένωση και διάφορες χώρες. Υπό την ηγεσία του Μπιν Λάντεν, η Αλ Κάιντα ήταν υπεύθυνη, εκτός από τις επιθέσεις της 11ης Σεπτεμβρίου στις Ηνωμένες Πολιτείες, για πολλές άλλες επιθέσεις με μαζικές απώλειες παγκοσμίως.
Ήταν πολίτης της Σαουδικής Αραβίας μέχρι το 1994 και μέλος της πλούσιας οικογένειας Μπιν Λάντεν. Ο πατέρας του Μπιν Λάντεν ήταν ο Μοχάμεντ μπιν Αουάντ μπιν Λάντεν, ένας Σαουδάραβας εκατομμυριούχος από το Hadhramaut της Υεμένης και ο ιδρυτής της κατασκευαστικής εταιρείας, Saudi Binladin Group. Η μητέρα του, Alia Ghanem, ήταν από μια κοσμική μεσοαστική οικογένεια στη Λαττάκεια της Συρίας. Γεννήθηκε στη Σαουδική Αραβία και σπούδασε στο πανεπιστήμιο της χώρας μέχρι το 1979, όταν εντάχθηκε στις δυνάμεις των Μουτζαχεντίν στο Πακιστάν πολεμώντας ενάντια στη Σοβιετική Ένωση στο Αφγανιστάν. Βοήθησε στη χρηματοδότηση των Μουτζαχεντίν διοχετεύοντας όπλα, χρήματα και μαχητές από τον αραβικό κόσμο στο Αφγανιστάν και κέρδισε δημοτικότητα μεταξύ πολλών Αράβων. Το 1988 σχημάτισε την Αλ Κάιντα. Εξορίστηκε από τη Σαουδική Αραβία το 1992 και μετέφερε τη βάση του στο Σουδάν, έως ότου οι αμερικανικές πιέσεις τον ανάγκασαν να εγκαταλείψει το Σουδάν το 1996. Αφού ίδρυσε μια νέα βάση στο Αφγανιστάν, κήρυξε πόλεμο κατά των Ηνωμένων Πολιτειών, ξεκινώντας μια σειρά από βομβαρδισμούς και σχετικές επιθέσεις. Ο Μπιν Λάντεν ήταν στις λίστες του Αμερικανικού Ομοσπονδιακού Γραφείου Ερευνών (FBI) με τους δέκα πιο καταζητούμενους φυγάδες και τους πιο καταζητούμενους τρομοκράτες για τη συμμετοχή του στις βομβιστικές επιθέσεις της αμερικανικής πρεσβείας το 1998.
Ο Μπιν Λάντεν είναι πιο γνωστός για τον ρόλο του στον εγκέφαλο των επιθέσεων της 11ης Σεπτεμβρίου, που οδήγησαν στο θάνατο σχεδόν 3.000 ανθρώπων και ώθησαν τις Ηνωμένες Πολιτείες, κατόπιν εντολής του Προέδρου Τζορτζ Μπους, να ξεκινήσουν τον «Πόλεμο κατά της Τρομοκρατίας» και τον επόμενο πόλεμο στο Αφγανιστάν. Στη συνέχεια έγινε αντικείμενο διεθνούς ανθρωποκυνηγητού για μια δεκαετία. Από το 2001 έως το 2011, ο Μπιν Λάντεν ήταν ένας σημαντικός στόχος των Ηνωμένων Πολιτειών, καθώς το FBI πρόσφερε αμοιβή 25 εκατομμυρίων δολαρίων για την αναζήτησή του. Στις 2 Μαΐου 2011, ο Μπιν Λάντεν πυροβολήθηκε και σκοτώθηκε από SEAL του Πολεμικού Ναυτικού των ΗΠΑ μέσα σε μια ιδιωτική κατοικία στο Αμποταμπάντ του Πακιστάν, όπου ζούσε με μια τοπική οικογένεια από το Ουαζιριστάν. Η μυστική επιχείρηση διεξήχθη από μέλη της Ομάδας Ανάπτυξης Ειδικού Πολέμου Ναυτικού των Ηνωμένων Πολιτειών (SEAL Team Six) και χειριστές SAD/SOG της Κεντρικής Υπηρεσίας Πληροφοριών με εντολή του Προέδρου Μπαράκ Ομπάμα.
Όνομα
Δεν υπάρχει καθολικά αποδεκτό πρότυπο για τη μεταγραφή αραβικών λέξεων και αραβικών ονομάτων στα αγγλικά. Ωστόσο, το όνομα του Μπιν Λάντεν αποδίδεται πιο συχνά ως "Οσάμα μπιν Λάντεν". Το FBI και η Κεντρική Υπηρεσία Πληροφοριών (CIA), καθώς και άλλες κυβερνητικές υπηρεσίες των ΗΠΑ, έχουν χρησιμοποιήσει είτε τον «Ουσάμα μπιν Λάντεν» ή τον «Ουσάμα μπιν Λάντιν». Οι λιγότερο συνηθισμένες αποδόσεις περιλαμβάνουν το "Ussamah bin Ladin" και, στα γαλλόφωνα μέσα ενημέρωσης, το "Oussama ben Laden". Άλλες προφορές περιλαμβάνουν "Binladen" ή, όπως χρησιμοποιείται από την οικογένειά του στη Δύση, "Binladin".
Το πλήρες όνομα του Οσάμα Μπιν Λάντεν, Οσάμα μπιν Μοχάμεντ μπιν Αουάντ μπιν Λάντεν, σημαίνει «Οσάμα, γιος του Μοχάμεντ, γιος του Αουάντ, γιος του Λάντεν». Το "Mohammed" αναφέρεται στον πατέρα του Μπιν Λάντεν, Μοχάμεντ Μπιν Λάντεν. Το "Awad" αναφέρεται στον παππού του, Awad bin Aboud bin Laden, έναν Kindite Hadhrami φυλής. Ο όρος «Λάντεν» δεν αναφέρεται στον προπάππου του Μπιν Λάντεν, ο οποίος ονομαζόταν Aboud, αλλά στον πατέρα του Aboud, Laden Ali al-Qahtani.
Η αραβική γλωσσική σύμβαση θα ήταν να αναφέρεται σε αυτόν ως «Οσάμα» ή «Οσάμα μπιν Λάντεν», όχι ως «μπιν Λάντεν» μόνο, καθώς ο «μπιν Λάντεν» είναι πατρώνυμο, όχι επώνυμο κατά τον δυτικό τρόπο. Σύμφωνα με τον γιο του Μπιν Λάντεν, Ομάρ Μπιν Λάντεν, το κληρονομικό επώνυμο της οικογένειας είναι «αλ-Καχτάνι» (αραβικά: القحطاني‎, āl-Qaḥṭānī), αλλά ο πατέρας του Μπιν Λάντεν, Μοχάμεντ Μπιν Λάντεν, δεν κατοχύρωσε ποτέ επίσημα το όνομα.